ועדת הכספים, כנסת 18, פרוטוקול מספר 61, 2009-06-22 13:00

משה גפני: אני מחדש את ישיבת הוועדה.

משה גפני: אנחנו דיברנו שאנחנו נמשיך את סעיפים 35(18) ו-36(ב) – אמצעי שליטה בתאגיד המספק שירותי עזר משקיים לקופות החולים – פרק י': בריאות.

משה גפני: אני מבקש קודם כל להקריא את החוק, ולהסביר אותו.

משה גפני: תהיה כנראה הצבעה על זה.

נועם הויזליך: "בסעיף 29 – אחרי סעיף קטן (ב) יבוא: "(ב1) על אף האמור בסעיף קטן (ב), קופת חולים רשאית להחזיק או לרכוש אמצעי שליטה בתאגיד אחר אף אם פעילותו אינה בתחום הבריאות, ובלבד שעיסוקו של התאגיד האחר הוא אספקת שירותי עזר משקיים בתחומי הפעילות של קופת החולים לפי חוק זה, ובתחומי הפעילות של בתי החולים, והתקיימו כל אלה: קופת החולים מחזיקה במלוא אמצעי השליטה בתאגיד האחר, ואולם רשאים שר הבריאות ושר האוצר לקבוע בהיתר לפי פסקה (3) כי הקופה מחזיק בחלק מאמצעי השליטה בתאגיד האחר, ובלבד שהקופה תהיה בעלת השליטה באותו תאגיד.

נועם הויזליך: עיקר פעילות התאגיד האחר הוא אספקת עזר משקיים לאותה קופה, או לבתי חולים שבבעלותה, ורשאים שר הבריאות ושר האוצר לקבוע בהיתר לפי פסקה (3) שכל פעילותו של התאגיד האחר תהיה אספקת שירותי עזר משקיים לקופת החולים או לבתי החולים שבבעלותה.

נועם הויזליך: ניתן לכך היתר מראש מאת שר הבריאות ושר האוצר.

נועם הויזליך: " בסעיף קטן (ג), במקום "לפי סעיף קטן (ב)" יבוא "לפי סעיפים קטנים (ב) ו-(ב1)".

נועם הויזליך: בסעיף קטן (ג1) במקום "לפי סעיף קטן (ב), יבוא "לפי סעיפים קטנים (ב) ו-(ב1)".

נועם הויזליך: בסעיף קטן (ה) במקום "סעיפים קטנים (ב) ו-(ג) יבוא "סעיפים קטנים (ב), (ב1), ו-(ג)".

נועם הויזליך: " אני מקריא גם את סעיף 36(ב)(1) שהיא הוראת המעבר לעניין התיקון המוצע.

נועם הויזליך: "36(ב)(1) בסעיף קטן זה – "קופת החולים" או "קופה" – "קופת חולים" כהגדרתה בסעיף 2 לחוק ביטוח בריאות ממלכתי.

נועם הויזליך: "אמצעי שליטה" – כהגדרתם בחוק ניירות ערך, התשכ"ח-1968.

נועם הויזליך: (2) קופת חולים שהחזיקה ערב תחילתו של חוק זה באמצעי שליטה בתאגיד שפעילותו אינה בתחום הבריאות, ושעיסוקו הוא אספקת שירותי עזר משקיים בתחומי הפעילות של קופות חולים לפי חוק ביטוח בריאות ממלכתי או בתחומי הפעילות של בתי חולים, ושלא קיבלה היתר לכך לפי סעיף 29(ב1)(3) לחוק האמור, כנוסחו בסעיף 35(17) לחוק זה, בתוך תשעה חודשים מיום תחילתו של חוק זה, תמכור את מלוא אמצעי השליטה שלה בתאגיד עם תום התקופה האמורה.

נועם הויזליך: (3) שר האוצר ושר הבריאות רשאים לבקשתה של קופת חולים להאריך את התקופה לקבלת ההיתר או למכירת אמצעי השליטה כאמור בפסקה (2) לגבי אותה קופה ורשאים הם להורות על תנאים שיחולו על הקופה לעניין זה.

נועם הויזליך: " אני אתן הסבר קצר.

משה גפני: לפני שאתה מסביר אני רוצה לשאול שאלה.

משה גפני: היתה פה שאלה שאני דיברתי עליה היום עם חבר הכנסת יעקב אדרי.

משה גפני: התאגיד צריך לפעול רק במסגרת קופות החולים.

משה גפני: אם הוא רוצה לפעול במסגרת אחרת - למשל שירותי כביסה, הוא רצה לתת שירותי כביסה לכנסת – אני מבין שצריך אישור של שר הבריאות ושר האוצר.

משה בר סימן טוב: בכל מקרה צריך היתר.

משה בר סימן טוב: לכל מיזם ומיזם יידרש אישור פרטני של שרי הבריאות והאוצר.

יעקב אדרי: למה לא אומרים מראש שלא, ורק לקופה?

יעקב אדרי: הרי לזה זה נועד.

נעה בן שבת: ההיתר ניתן בשביל להחזיק באמצעי השליטה, אחרת לקופת החולים אסור להחזיק באמצעי השליטה או להיות - - -

משה בר סימן טוב: נכון, כי אי אפשר לחזות את כל המצבים.

משה בר סימן טוב: אולי יהיה מצב שבו יש איזשהו מיזם משותף עם גוף שבכל זאת נותן שירותים שהם לא רק בפעילות של אותה קופה.

משה בר סימן טוב: בכל מקרה, למרות כל מה שכתוב בחוק תהיה בחינה מהותית לכל היתר והיתר שיינתן.

משה בר סימן טוב: הרעיון הוא לאפשר לקופות החולים לעשות מיזמים משותפים עם גופים שהם לא קופות חולים בנוגע לאספקת שירותים שהקופה מספקת.

אמנון כהן: כלומר, להפריט את זה החוצה.

משה בר סימן טוב: להיפך.

משה בר סימן טוב: לפעמים ההיפך מהפרטה.

משה בר סימן טוב: זה איזשהו משהו לצורך פנימי – לעשות מיזם משותף כדי לספק שירותים.

משה גפני: זה חוסך כסף.

משה בר סימן טוב: מה שנקרא אינטגרציה אנכית בכלכלה.

משה בר סימן טוב: היא מספקת עוד חלק בשרשרת הייצור של הקופה.

אמנון כהן: השאלה של חבר הכנסת גפני היתה שחוץ מהאזור הזה שהוא נותן לו את שירותי הכביסה, הוא רוצה להגיש בבית אבות שנמצא ליד.

אמנון כהן: האם הוא יכול לתת לו גם את השירות הזה, או לא?

משה בר סימן טוב: תמיד יינתן משהו פרטני.

משה בר סימן טוב: אם יהיה איזה מיזם עם כביסה או עם ארכיב או עם משהו אחר, שר הבריאות ושר האוצר יצטרכו לבחון ולהחליט.

משה בר סימן טוב: הרעיון הוא פה לא לאפשר עכשיו לקופות החולים לצאת בכל מיני מיזמים משותפים, ולספק שירותים בתחומים אחרים.

משה בר סימן טוב: אבל, לא לעשות מזה חסם שמונע מתן היתר במקרה שכן יש איזושהי פעילות שהיא מעבר לפעילות החורגת של הקופה.

רחל אדטו: מאוד נוח להתייחס לכביסה.

רחל אדטו: אבל, השאלה היא האם זה מוגדר במסגרת כביסה כשאנחנו אחר כך רוצים להרחיב את זה למסגרת תרופות?

משה בר סימן טוב: לא, תרופות זה שירותי בריאות פר אקסלנס – אין שאלה.

משה בר סימן טוב: מדובר על שירותי עזר.

אמנון כהן: מה עם הזנה ואוכל?

משה בר סימן טוב: אוכל זה שירותי עזר משקיים.

משה בר סימן טוב: רחל אדטו ניקיון.

משה בר סימן טוב: ניקיון זה שירות עזר משקי – דברים מהסוג הזה.

אמנון כהן: ניקיון כבר קיים כיום בפועל – חברות כוח-אדם נותנות את השירותים.

משה בר סימן טוב: חלק מספקות בעצמן, חלק ישירות.

משה גפני: כן, אבל לפי החלטת הבג"ץ יש להם בעיה עם העניין הזה.

יעקב אדרי: ממה שידוע לכם עד היום, האם הם מוציאים דברים החוצה בכלל שלא לצורכי הקופה?

משה בר סימן טוב: הרקע לתיקון החקיקה – ואנחנו כתבנו את זה גם בדברי ההסבר – הוא פעילות משותפת שהיתה לקופת החולים "כללית" עם מכבסת תל-בר.

משה בר סימן טוב: שר הבריאות ושר האוצר כן ראו בזה פעילות שהיא אינטגרטיבית לפעילות הבריאות.

משה בר סימן טוב: בג"ץ חשב אחרת.

משה בר סימן טוב: כדי לא לשנות מהמצב שהיה נוהג, אנחנו מתאימים את המצב החוקי לפסיקת בג"ץ, ואומרים שגם במקרים שהם כנראה לא ליבת פעילות בריאות, יהיה אפשר לתת היתר באופן פרטני.

משה בר סימן טוב: אבל שוב, אין פה דברים גורפים.

משה בר סימן טוב: כל מקרה ומקרה לגופו, ידרוש היתר של שרי הבריאות והאוצר.

משה בר סימן טוב: אני רוצה להרגיע באמת את חברי הכנסת.

משה בר סימן טוב: אני פה כוונה עכשיו לתת – אני לא חושב שלקופות יש כזאת כוונה, ובוודאי לשר הבריאות ולשר האוצר אין כוונה.

משה בר סימן טוב: אין כוונה שקופות החולים יתחילו עכשיו לעשות שירותי תחזוקה לבתי אבות.

משה גפני: היועצת המשפטית, בבקשה.

נעה בן שבת: ההוראה הקיימת לגבי התאגיד בתחום הבריאות היא נשארת על כנה, ורק נוספת לה אפשרות לתת היתר גם לתאגיד שהוא בשירותי עזר משקיים.

נעה בן שבת: התנאים הם או שעיסוקו באספקת שירותי עזר משקיים, סליחה, זה לא או, אלא במצטבר עיקר פעילותו הוא אספקת שירותי עזר משקיים לאותה קופת חולים או בית חולים.

נעה בן שבת: זאת אומרת, זה עיקר פעילותו.

נעה בן שבת: או אתם אומרים או שכל הפעילות תהיה בכך - זה לפי היתר.

נעה בן שבת: לא ברור לי למה ההיתר צריך להינתן אם זה מחמיר.

נעה בן שבת: למה אתם מתנים את ההחמרה, את הדרישה המחמירה, בתנאי בהיתר.

משה בר סימן טוב: אני חושב שזה למען הסר ספק.

משה בר סימן טוב: הכלל הוא עיקר הפעילות.

משה בר סימן טוב: כן יהיו מקרים שלמרות שזה עיקר הפעילות, שרי הבריאות והאוצר ידרשו שזה יהיה כל הפעילות, בדיוק כדי למנוע את המצבים - - -

נעה בן שבת: אבל, זה בנוסף לכל תנאי אחר שאתם יכולים להתנות בהיתר.

משה בר סימן טוב: כדי להרגיע את החששות שהועלו מצד חבר הכנסת אדרי - -

משה גפני: בצדק.

משה בר סימן טוב: - - יהיו מקרים שלמרות שבחוק כתוב עיקר הפעילות, השרים ידרשו שבמקרה שכל הפעילות תהיה.

נעה בן שבת: ובנוסף, אתם אומרים שלא אמצעי השליטה הם מוחזקים אצל קופת החולים, או שהיא בעלת שליטה ובעלת חלק מהאמצעים.

נעה בן שבת: בזה אתם בעצם מבטיחים שלא יהיו הרבה שותפים, וישלטו בפעילות התאגיד.

משה בר סימן טוב: כן.

משה בר סימן טוב: הרעיון הוא לתת פתרונות נקודתיים, ולא עכשיו להתחיל לשנות את אופי הפעילות של קופות החולים.

נעה בן שבת: שתי שאלות.

נעה בן שבת: הזכרת בדבריך את המילה "מיזם", וסעיף 29 מבחין.

נעה בן שבת: הוא אומר שיש אפשרות להחזיק אמצעי שליטה ב- - - אחר, או להתקשר למטרת מיזם, או להיות בעל עניין – קופת החולים תהיה בעלת עניין.

נעה בן שבת: עכשיו אתם מתייחסים פה רק לנושא של אחזקת אמצעי שליטה.

נועם הויזליך: נכון, בתאגיד אחר.

נעה בן שבת: אז אנחנו לא מדברים לא על מיזם, ואנחנו לא מדברים על קופות חולים שתהיה בעלת עניין.

נועם הויזליך: אנחנו מדברים על ממש אחזקת אמצעי שליטה.

יעקב אדרי: מה ההגדרה של עיקר הפעילות?

משה בר סימן טוב: תהיה בחינה מהותית.

משה בר סימן טוב: היו רעיונות לעשות מזה משהו טכני, ולהגיד 51, 75%.

משה בר סימן טוב: אנחנו לא חושבים שזה נכון.

משה בר סימן טוב: צריך להשאיר פה מקום לבחינה מהותית שלעיקר פעילות יש שיקול דעת לשרים.

משה בר סימן טוב: עיקר פעילות זה בוודאי רוב הפעילות - זה עניין סמנטי.

נעה בן שבת: הערה נוספת – לגבי אחזקה בתאגיד זר נשאר התנאי שמדובר בתחום הבריאות בלבד.

נעה בן שבת: לא ייתכן שיהיה תאגיד זר שהוא נותן שירותי עזר משקיים.

נעה בן שבת: אתם לא משנים את ההוראה הזאת.

נועם הויזליך: בשליטה בתאגיד חוץ אנחנו לא נוגעים.

משה גפני: תודה רבה.

משה גפני: האם יש מישהו מהאורחים שהוא רוצה להתייחס?

30083: תודה.

30083: אני נציג שירותי בריאות כללית, קופת חולים לשעבר.

אמנון כהן: אתה לא מתנגד.

30083: ממש לא מתנגד.

30083: אני רוצה לחזור ולהזכיר, וגם לחזק את מה שנאמר.

30083: קודם כל, אנחנו מוצאים את עצמנו מתעסקים עם חברות בנות.

30083: המטרה העיקרית שלהן זה לספק שירותים לוגיסטיים לשירותי בריאות, לקופה עצמה.

30083: המטרה היא לא לצאת לשוק החופשי, ולדרוס אחרות.

30083: הפעילות שלהן ללקוחות חיצוניים היא אך ורק בתחום שירותי הבריאות.

30083: אין לנו כוונה להתחיל לכבס לכנסת, או לכל גוף אחר.

משה גפני: מאה אחוז, הבנו.

משה גפני: תודה רבה על ההבהרה.

רחל אדטו: יש משהו שמטריד אותי כל הזמן, והוא האם יש איזושהי הגבלה על הדבר הזה?

רחל אדטו: הרי מטבע הדברים כשיש לך תאגיד שנותן שירותי מכבסה, ומחר אתה מתחיל לפתח אותו והוא מתרחב.

משה בר סימן טוב: זה לא אוטומטי.

משה בר סימן טוב: יש היתר.

רחל אדטו: זו השאלה, כי ברגע שכבר אישרת את התאגיד אז אתה יכול להגיד: שלב ראשון, אנחנו מכבסים עכשיו.

רחל אדטו: שלב שני, אנחנו כבר עושים גם את הטקסטיל.

רחל אדטו: שלב שלישי, אנחנו כבר תופרים אותו.

רחל אדטו: כלומר, בכל דבר אתה כבר מרחיב את הפעילות.

רחל אדטו: השאלה היא, האם כל הרחבת פעילות הזאת נמצאת בשליטה, או שאתה מוצא את עצמך פתאום עם קונגלומרט?

משה גפני: אני רוצה להשיב לך.

משה גפני: מה שקרה ממה שלמדתי – ויתקנו אותי אנשי המקצוע אם אני טועה בזה – שהיתה החלטת בג"ץ.

משה גפני: החלטת הבג"ץ אמרה שבמצב החוקי הקיים אי אפשר יהיה לתת את השירותים הנלווים.

משה גפני: המשמעות של העניין מבחינתנו כאזרחים היא שלחלק גדול מבתי החולים השירותי הללו יעלו כפול.

משה גפני: אחד מבתי החולים אמר לי שמדובר על חיסכון של 50%.

משה גפני: בג"ץ אמר את מה שהוא אמר.

משה גפני: בסדר – הוא לא מנהל את המדינה, הוא רק קובע את ההלכות המשפטיות.

משה גפני: מי שמנהל את המדינה זה אנחנו.

משה גפני: אני סבור שלגבי הסעיף הזה בחוק - האוצר בזה צדק, ואני לא כל יום אומר את זה.

משה גפני: לכן, אני חושב שחבל על כל יום שעובר, מכיוון שהמשמעות של העניין היא שבסופו של דבר אנחנו נשלם את המחיר, אנחנו האזרחים שנזקקים לשירותי קופת חולים, ובעיקר להגיע לשירותי בתי החולים ששם נושא הכביסה הוא נושא משמעותי.

רחל אדטו: לגבי כביסה זה דבר מאוד נוח ומאוד הגיוני.

רחל אדטו: אני מסתכלת על בית חולים שממנו באתי, אז היום זה כביסה שהשתמשנו בהפרטה מבחוץ, ומחר זה שירותי אוכל.

משה גפני: בשביל זה יש את ההגבלה.

משה בר סימן טוב: זה ההיפך מהפרטה.

משה גפני: זאת ההגבלה בחוק.

משה בר סימן טוב: תהיה הגבלה בהיתר, ההיתר יינתן עם תנאים.

רחל אדטו: השאלה שלי היא עד איפה זה מגיע?

רחל אדטו: היום כביסה זה הגיוני.

רחל אדטו: אתה מוציא כביסה, ואתה רוצה שזה יהיה אצלך.

רחל אדטו: מחר זה שמירה, מחרתיים זה אוכל.

רחל אדטו: השאלה היא האם יש לך איזושהי הגבלה על הדבר הזה?

רחל אדטו: כי כיום ברגע שבנית את החברה, לחברה הזאת יש אפשרות לפרוס זרועות.

רחל אדטו: השאלה היא האם ברגע שכבר קיבלת את האישור, יש לך הגבלה במסגרת הזאת עד להיכן אתה יכול להתרפס?

נעה בן שבת: יש איזושהי הגבלה.

נעה בן שבת: מעבר לאפשרות לקבוע תנאים בהיתר יש הגבלה שקובעת שאם חדל להתקיים אחד מהתנאים לפי סעיף זה, בעצם פג תוקף ההיתר.

נעה בן שבת: כלומר, יש איזושהי תפוגה.

נעה בן שבת: זה קצת אוטומאטי, אבל תוקף ההיתר הוא מותנה בתנאים שקבועים בסעיף.

נעה בן שבת: אם התנאים האלה לא מתקיימים בעצם ההיתר חסר תוקף.

נעה בן שבת: חוץ מזה, כשהשרים נותנים את ההיתר – וזה חל גם על ההיתר הזה – הם צריכים להביא בחשבון כל מיני שיקולים.

נעה בן שבת: הם צריכים לשקול שזה לטובת המבוטחים, ולטובת מטרות קופות החולים, ושזה לא עומד בסתירה למטרותיה לפי החוק.

נעה בן שבת: השיקולים האלה יישקלו גם ביחס להיתר הזה שמוצע לקבוע אותו כאן.

שלי יחימוביץ': יש לי שאלה.

שלי יחימוביץ': ברגע שיש תאגיד שמספק שירותי עזר לקופה, האם הוא יכול גם לספק שירותים לגופים אחרים שהם לא הקופה?

משה גפני: לא, זה היה הדיון.

משה גפני: צריך היתר של שר האוצר ושל שר הבריאות.

שלי יחימוביץ': או, קיי - אז בסדר.

יעקב אדרי: אחרי שהבנתי הכול, אני בכל זאת רוצה לשאול את היועצת המשפטית האם נושא שכזה היה צריך להיות נדון פה או בוועדת העבודה והרווחה?

יעקב אדרי: זו סתם שאלת תם.

אמנון כהן: רק פה, מה זה?

נעה בן שבת: החלוקה של הוועדות היא חלוקה של החלטה של ועדת הכנסת.

משה גפני: חבר הכנסת אדרי, לגבי השאלה הזאת היא לא יכולה להשיב.

משה גפני: אני יכול להשיב.

משה גפני: לפי דעתי, הנושא של הרפורמה במינהל שזה בעצם מכירת נכסי המדינה, היה צריך להיות בוועדת הכספים.

משה גפני: זה התפקיד שלנו.

משה גפני: זה נמצא בוועדת הכלכלה.

אמנון כהן: איך הסכמת, אדוני?

משה גפני: אני לא הסכמתי.

משה גפני: כשהיתה השירה בציבור על החלוקה, לא שרתי.

משה גפני: יצאתי החוצה עם הפלאפון.

רחל אדטו: וברור לך למה זה בכלכלה, ולא אצלך.

רחל אדטו: זה ברור לך, לא?

יעקב אדרי: את חוששת לרגע שהוא לא יודע?

שלי יחימוביץ': הוא יודע.

שלי יחימוביץ': חבר הכנסת גפני, למה שלא תערער על ההחלטה של ועדת הכנסת בעניין מינהל מקרקעי ישראל?

משה גפני: אני אערער, נו אז מה?

שלי יחימוביץ': אנחנו נבוא לעזור לך שזה יעבור.

רחל אדטו: לפני שזה יגיע לוועדה לביקורת המדינה.

משה גפני: מה לעשות?

משה גפני: אני גם איש ריאלי.

משה גפני: זה לא בסדר, זה היה צריך להיות כאן.

שלי יחימוביץ': ברור, איזו שאלה?

אמנון כהן: האם אפשר שההחלטות של שר האוצר ושר הבריאות יבואו באישור ועדת הכספים?

משה בר סימן טוב: זה לא עולם התוכן המתאים.

משה בר סימן טוב: זה לא תקנות, ולא צו.

משה בר סימן טוב: זה היתרים פרטניים מינהלים.

משה בר סימן טוב: זה לא שייך.

שלי יחימוביץ': הפעם אפשר לוותר על הכוח.

נעה בן שבת: ההיתרים שניתנים היום לתאגידי בתחום הבריאות ניתנים ללא אישור ועדות.

נעה בן שבת: שני השרים צריכים לאשר אותם, אבל הם לא ניתנים באישורי הוועדות.

אמנון כהן: אנחנו רוצים לדעת מה עושים שם.

משה גפני: האם אתם מתנגדים לזה שזה יהיה באישור ועדת הכספים?

משה בר סימן טוב: זה נראה לי לא מתאים.

משה בר סימן טוב: זה לא מסוג הדברים שמתאים.

משה גפני: או,קיי.

נעה בן שבת: טעות דפוס אחת.

נעה בן שבת: בסעיף 36 בהוראת המעבר צריך להיות 35(18), ולא 35(17).

משה גפני: או,קיי.

משה גפני: חברת הכנסת יחימוביץ, בבקשה.

שלי יחימוביץ': זו דוגמה קלאסית לעוד סעיף שאין לו שום מקום בחוק ההסדרים.

שלי יחימוביץ': יכולנו להצביע עליו בחקיקה רגילה.

שלי יחימוביץ': אגב, אני הייתי מצביעה עליו, ואני תומכת בו עניינית.

שלי יחימוביץ': מיותר לחלוטין לכלול אותו בספר הזה.

שלי יחימוביץ': לגופו של עניין, אני מאוד מצדדת בסעיף הזה בחוק.

שלי יחימוביץ': אני חושבת שהוא עומד במגמת היפוך למגמה של הפרטת מערכת הבריאות.

שלי יחימוביץ': הוא שומר את השירותים בתוך קופות החולים - דבר שאני מברכת עליו.

משה גפני: תודה רבה.

רחל אדטו: דרך אגב, האם זה יאשר לבתי חולים ממשלתיים גם להקים לעצמם חברות?

משה גפני: לא, לא.

קריאה: זה כבר כפוף לחוק החברות - - -

משה גפני: אני מבקש להצביע על הצעת חוק ההתייעלות הכלכלית, סעיפים 35(18) ו-36(ב).

משה גפני: מי בעד הסעיף ירים את ידו?

משה גפני: מי נגד?

משה גפני: מי נמנע?

משה גפני: ה צ ב ע ה בעד – רוב נגד – מיעוט נמנע – 1 הצעת חוק ההתייעלות הכלכלית, סעיפים 35(18), ו-36(ב), נתקבלו.

יעקב אדרי: אני נמנע.

משה גפני: החוק התקבל.

משה גפני: בגלל מה שאמרת, ולא רק, אני לא חושב שמקומו של הסעיף הזה הוא בחוק ההסדרים.

משה גפני: מכיוון שהדיון הוא דיון ענייני, אני מבקש לפצל אותו, ולהעלות אותו למליאה השבוע בלי קשר לחוק ההסדרים.

משה גפני: יש דברים שאנחנו לא צריכים להיות כאלה - - -.

משה גפני: החוק הזה הוא חוק טוב.

משה גפני: באופן כללי, אנחנו חושבים שזה מה שצריך לעשות.

משה גפני: הוא לא צריך להיות בחוק העיקרי, הוא לא צריך לבוא לפה בהצבעות של כל מיני דברים.

משה גפני: האם אתם מתנגדים לזה?

משה גפני: אמר לי יושב-ראש הקואליציה לא ללכת היום נגד האוצר.

משה גפני: מחר – כן, היום – לא.

משה גפני: אתם מתנגדים לפיצול, ולהעלות את זה השבוע?

משה בר סימן טוב: אם יושב-ראש הוועדה יודע להגיד שזה יעבור בסופו של דבר, אז אנחנו - - -

משה גפני: למה שלא יעבור?

אמנון כהן: יודע, אף יודע גם.

קריאה: בסדר.

משה גפני: מי בעד פיצול הסעיף מחוק ההסדרים ירים את ידו?

משה גפני: מי נגד?

משה גפני: ה צ ב ע ה פיצול הסעיף מחוק ההסדרים נתקבל.

אמנון כהן: בתנאי שזה יעלה השבוע.

משה גפני: כן, בתנאי שזה יעלה השבוע כמובן.

נעה בן שבת: צריך לבקש מהמליאה את האישור שלה.

משה גפני: כן, לפיצול ולהביא את זה להצבעה.

משה גפני: פוצל, ויובא השבוע.

נעה בן שבת: כן, לפי 121 לתקנון.

משה גפני: כן, ולהביא את זה לאישור השבוע.

משה גפני: תודה רבה, הישיבה נעולה.